P6_TA(2007)0131

Letna strategija politik Komisije za leto 2008

Resolucija Evropskega parlamenta z dne 24. aprila 2007 o letni strategiji politik Komisije za proračunski postopek 2008 (2007/2017(BUD))

Evropski parlament,

- ob upoštevanju sporočila Komisije Svetu, Evropskemu parlamentu, Evropskemu ekonomsko-socialnemu odboru in Odboru regij z naslovom "Letna strategija politik za leto 2008" (KOM(2007)0065),

- ob upoštevanju Medinstitucionalnega sporazuma z dne 17. maja 2006 med Evropskim parlamentom, Svetom in Komisijo o proračunski disciplini in dobrem finančnem poslovodenju [1],

- ob upoštevanju člena 272 Pogodbe ES in člena 177 Pogodbe Euratom,

- ob upoštevanju člena 112(1)svojega Poslovnika,

- ob upoštevanju poročila Odbora za proračun ter mnenj Odbora za zunanje zadeve in Odbora za mednarodno trgovino (A6-0123/2007),

A. ker bo proračun EU za leto 2008 drugi proračun, določen v okviru Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju,

B. ker bo proračun za leto 2008 prvi sprejeti proračun z Romunijo in Bolgarijo kot članicama EU,

C. ker postopek globalizacije hitro napreduje, z vsemi spremljajočimi gospodarskimi, socialnimi in okoljskimi priložnostmi ter izzivi, ker mora proračun 2008 zagotoviti, da bo EU še naprej zmožna izkoristiti priložnosti in se soočiti z izzivi globalizacije ter obvladovati svojo obveznost kot globalni akter z ustrezno kombinacijo dolgoročnih notranjih in zunanjih politik,

D. ker bo leto 2007 prvo leto izvajanja več novih evropskih programov porabe za obdobje finančnega načrtovanja 2007-2013 po sprejetju številnih novih pravnih podlag v letu 2006; ker bodo podatki o izvajanju proračuna za leto 2007, zlasti v smislu odobritev za prevzem obveznosti, zagotovili pomembne informacije o zmožnosti Komisije in držav članic za izvajanje prednostnih nalog Parlamenta,

Politični okvir

1. poudarja, da bo proračun za leto 2008 pripravljen, predstavljen in se bo o njem razpravljalo ravno ob 50. obletnici podpisa Rimske pogodbe in ob obnovljenih prizadevanjih za dosego napredka v zvezi z Ustavno pogodbo; ugotavlja, da se bodo v letu 2007 začele priprave na celotni in splošni pregled v obdobju 2008-2009 (srednjeročni pregled) večletnega finančnega okvira 2007-2013; prav tako je seznanjen s svojo resolucijo z dne 29. marca 2007 prihodnosti lastnih sredstev Evropske unije [2];

2. poudarja, kako pomembno je, da EU s sedemindvajsetimi državami članicami izkoristi globalizacijo v prid svojih državljanov in v mednarodnem merilu prevzame vodilno vlogo pri soočanju z izzivi globalizacije; s tem v zvezi poudarja pomen ustrezne porazdelitve finančnih in človeških virov EU za ustrezno delovanje EU;

3. se seznani s predlogi, ki jih je Komisija navedla pod označbami blaginja, solidarnost, varnost in zunanje pobude; se strinja, da mora EU še naprej kot prednostno nalogo obravnavati Lizbonsko strategijo, zlasti trajnostni razvoj, gospodarsko rast, delovna mesta, konkurenčnost ter mala in srednje velika podjetja ter socialno kohezijo; meni, da so ti predlogi pogosto primer bolj prilagodljivega pristopa EU k reševanju resničnih izzivov, s katerimi se soočajo evropski državljani, kot je na primer področje energetske politike in podnebnih sprememb; poudarja pa, da je zaradi majhnih rezerv v okviru različnih zgornjih meja odhodkov zmožnost EU, da se odzove na politične spremembe v proračunskem smislu zelo omejena;

4. meni, da je kot proračunski organ odgovoren za učinkovito porabo proračunskih sredstev EU, zlasti tistih, ki so omejena; želi, da se proračun pripravlja z vidika rezultatov in temelji na pristopu, ki je bil uveden v okviru proračuna za leto 2007 v sodelovanju s specializiranimi odbori;

5. ponovno poziva k določitvi letnih političnih prednostnih nalog tako, da jih bo možno čim bolj učinkovito sporočiti državljanom Evrope in poudarja, da ta resolucija navaja stališče Evropskega parlamenta v zvezi s prihodnjim proračunskim postopkom; obžaluje, da letna politična strategija ne odraža ustrezno prednostnih nalog Parlamenta; pričakuje, da bo resolucija ustrezno upoštevana v predhodnem predlogu proračuna za leto 2008; poudarja, da je treba različne pobude, ki jih predlaga Komisija v letni politični strategiji za leto 2008, obravnavati v okviru nedavno sprejetih programov porabe in političnih prednostnih nalog, ki so podlaga za skupna finančna sredstva, določena v medinstitucionalnem sporazumu z dne 17. maja 2006 za večletni finančni okvir 2007-2013;

6. se seznanja s predstavitvijo komisarke Wallströmove pred konferenco predsednikov 8. februarja 2007 o zakonodajnem in delovnem programu Komisije za leto 2007, vendar obžaluje pomanjkljivo povezovanje med zakonodajnim delovnim programom in proračunskim postopkom; v skladu z okvirnim sporazumom o razmerju med Evropskim parlamentom in Komisijo vztraja pri boljši povezavi med obema postopkoma; opozarja Komisijo na obveznost, ki jo je sprejela med proračunskim postopkom za leto 2007 in na pismo predsednika Barrosa decembra 2006 o boljši usklajenosti zakonodajnih prednostnih nalog in proračunskih odločitev; s tem v zvezi se seznanja s prednostnimi nalogami, ki jih je Komisija določila v sporočilu o letni politični strategiji ter pričakuje, da jih bo Komisija prilagodila v skladu z odločitvami proračunskega organa v toku letnega postopka;

Proračun, usmerjen v rezultate - pregledna predstavitev, jasni cilji in natančno izvrševanje

7. znova poudarja pomen dejstva, da programi porabe Evropske unije učinkovito uresničujejo politične cilje, ki so jim dodeljeni; meni, da je legitimnost EU v očeh njenih državljanov vedno temeljila na uresničevanju politik in jasnih dokazih za slednje; zato poudarja svoj namen, upoštevati pri svojem delu za proračun 2008 načelo "proračuna, usmerjenega v rezultate"; poudarja, da se rezultati ne bodo ocenjevali le na podlagi računovodskih meril ter poudarja, da se bo ta pristop izvajal v duhu dobrega medinstitucionalnega sodelovanja;

8. kot prvi korak do proračuna, usmerjenega v rezultate, poudarja pomen jasnosti, doslednosti in preglednosti predstavitve proračuna; podpira pristop oblikovanja proračuna po dejavnostih, katerega cilj je zagotoviti usklajenost finančnih in človeških virov s političnimi cilji v skladu s področji porabe Komisije; ugotavlja, da nomenklature, ki je značilna za pripravo proračuna po dejavnostih, ni lahko uskladiti s kategorijami razdelkov večletnega finančnega okvira; poleg tega obžaluje, da klasifikacije letne politične strategije "blaginja, solidarnost, varnost in zunanje pobude" pomenijo tretji klasifikacijski sistem, ki je glede klasifikacije področij politike po posameznih poglavjih precej enostranski, in nima večje vrednosti s proračunskega vidika ter ga je težko uskladiti s kategorizacijami proračuna po dejavnostih in večletnim finančnim okvirom; zahteva, da Komisija bolj spoštuje strukturo proračuna po dejavnostih in večletni finančni okvir ter zagotavlja jasne pokazatelje usklajenosti med tretjo klasifikacijo in proračunskimi postavkami Medinstitucionalnega sporazuma z dne 17. maja 2006;

9. meni, da so poročila o dejavnostih, ki jih Komisija izda za vsako področje politike v predhodnem predlogu proračuna, ključni element za učinkovit nadzor proračunskega organa nad porabo EU; poudarja, da učinkovita ocena politik ni mogoča, če politični cilji niso jasni; zahteva, da se v predhodnem predlogu proračuna 2008 izboljša jasnost predstavitve poročil o dejavnosti; zahteva večjo osredotočenost na politične cilje in merjenje političnih rezultatov ter manj informacij o upravnih postopkih, kar je bil pogost pojav v predhodnih dokumentih predhodnega predloga pročana;

10. poudarja pomen spremljanja proračunskega izvrševanja kot sredstva za oceno uresničevanja politik; pozdravlja nedavna izboljšanja pri zagotavljanju podatkov o izvrševanju s strani Komisije, zlasti sistema obveščanja o proračunskih napovedih; ugotavlja, da bodo podatki o izvrševanju za prvo leto porabe novih programov v obdobju 2007-2013 na voljo med letom 2007 zaradi obveščanja o proračunski napovedi; meni, da bi se te informacije lahko izkazale za koristne pri spodbujanju Komisije in držav članic, da v celoti upoštevajo politične prednostne naloge Parlamenta, opredeljene v proračunu za leto 2007 in v tej resoluciji;

Človeški viri - ustrezno dodeljevanje, osebna odgovornost in spremljanje zunanjega izvajanja

11. odločno zavzema stališče, da je treba za učinkovit in stroškovno učinkovit upravni sistem Evropske unije nameniti potrebne vire; z zanimanjem pričakuje rezultate analize, ki so jo izvedle službe Komisije o dejanskih kadrovskih potrebah Komisije, ki mora biti predstavljena do 30. aprila 2007; je prepričan, da je analiza kadrovskih potreb Komisije ključna, ker bo Komisiji omogočala ugotavljanje dejanskih zmogljivosti ter zagotavljanje več osebja za nove politične prednostne naloge, kot so energetika, podnebne spremembe, priseljevanje, izvajanje večletnih programov in prenos zakonodaje EU v države članice; temeljito bo ocenila izid analize za soočanje s prihodnjimi izzivi, ki se začnejo s proračunskim postopkom za leto 2008;

12. pozdravlja dodatne navedbe v letni politični strategiji 2008 o prizadevanjih Komisije za preusmeritev svojih človeških virov v politične prednostne naloge, a zavrača razporeditev teh prednostnih nalog med označbe "blaginja, solidarnost, varnost in zunanje pobude"; zato zahteva od Komisije, da v predhodnem predlogu proračuna jasno navede, v skladu s strukturo proračuna po dejavnostih, dodatne informacije o politiki človeških virov in strategiji premestitev za leto 2008, ob upoštevanju rezultatov analize;

13. je zaskrbljen, da bo razširitev obstoječih decentraliziranih agencij zmanjšala rezerve v razdelkih večletnega finančnega okvira; je poleg tega zaskrbljen, da bo zmanjšanje obstoječih rezerv zmanjšalo obseg financiranja novih prednostnih nalog, kot so pilotni projekti in pripravljalni ukrepi, ter tudi obseg financiranja za razširitev obstoječih programov; ugotavlja, da točka 47 Medinstitucionalnega sporazuma z dne 17. maja 2006 zavezuje Komisijo, da oceni proračunske posledice za zadevni razdelek odhodkov pri pripravi predloga o ustanovitvi novih decentraliziranih agencij; bo poskušal zagotoviti, da bo delovanje decentraliziranih agencij prinašalo dodano vrednost ter koristilo interesom državljanov EU;

14. ugotavlja, da se mora vsaka nadaljnja širitev števila izvršilnih agencij in drugih organov financirati iz ustreznega finančnega okvira; zato je zaskrbljen, da bo vsaka nadaljnja rast števila izvršilnih agencij in drugih organov zmanjšala operativna sredstva, ki so na voljo v finančnem okviru;

15. je odločen pojasniti opredelitev, vlogo in stroške vseh organov, ki so opredeljeni v členu 185 finančne uredbe, za oceno stroškovne učinkovitosti takega načina upravljanja ter da se med proračunskim postopkom za leto 2008 sistematično na medinstitucionalni ravni zagotovi uporaba postopka, določenega v točki 47 Medinstitucionalnega sporazuma z dne 17. maja 2006;

16. meni, da sta decentralizacija odgovornosti na posamezne generalne direktorate in osebna odgovornost uradnikov EU pomemben sestavni del pristopa upravljanja na podlagi dejavnosti; ugotavlja, da bi lahko bilo potrebno dodatno delo za pojasnitev nekaterih verig odgovornosti znotraj institucij EU; meni, da je to vprašanje posebnega pomena ob upoštevanju očitnega razvoja v smeri "zunanjega izvajanja" nalog izvrševanja, prenesenih na izvršilne agencije in druge ad hoc organe;

17. je zaskrbljen, da bi ustanovitev izvršilnih agencij in drugih ad hoc organov lahko privedla do povečanja števila uradnikov in pogodbenih uslužbencev EU ter do poslabšanja nadzora nad upravo EU, razen če bi se število delovnih mest v ustreznem generalnem direktoratu Komisije zmanjšalo in bi se tako povečanje izravnalo; zahteva, da Komisija v PPP 2008 razloži, kako bodo zahtevana delovna mesta v novih izvršilnih agencijah in drugih ad hoc organih nadomeščena z zmanjšanjem števila delovnih mest v pristojnem generalnem direktoratu; poleg tega zahteva, da Komisija v predhodnem predlogu proračun za leto 2008 obravnava vprašanje ustreznega nadzora izvršilnih agencij in drugih ad hoc organov, da se zagotovi demokratična odgovornost; poziva k izboljšanju Kodeksa ravnanja o ustanovitvi izvršilnih agencij, zlasti glede parlamentarnega nadzora financiranja in zaposlovanja v agencijah;

Večletni finančni okvir - načrtovanje, rezerve, koncentracija proračunskih sredstev na začetku in koncu programskega obdobja

18. je seznanjen z zadnjo posodobitvijo finančnega načrtovanja Komisije za obdobje 2007-2013; ugotavlja omejene in v nekaterih primerih zmanjšajoče se rezerve v razdelkih 1a in 3 ter odločno nasprotuje predlogu Komisije, da se nizke rezerve, ki so še na voljo v omenjenih razdelkih, namenijo za nove pobude; je zaskrbljen nad dejstvom, da bi nove rezerve nastale zlasti s prenosom obstoječih večletnih programov na konec proračunskega obdobja; meni, da nizke rezerve omejujejo učinkovito reševanje vsakega nujnega ali novega političnega prednostnega vprašanja; poziva Komisijo, da na naslednjem trialogu predstavi pregled nad rezervami v različnih razdelkih ter posodobljen finačni načrt v skladu s točko 46 Medinstitucionalnega sporazuma z dne 17. maja 2006, in morebitne finančne posledice predloga, predvidenega v zakonodajnem programu,

19. želi proučiti možnosti za boljšo predstavitev, za lažje in boljše razumevanje posameznih finančnih načrtovanj in proračunskih dokumentov, namenjenih proračunskemu organu (finančno načrtovanje in dokument o letni strategiji politik); poudarja, da trenutno iz priloženih tabel ni mogoče razbrati niti katere spremembe so bile narejene glede na predhodni finančni načrt, niti kako so bila povečanja izravnana ali kako je bila izvedena koncentracija proračunskih sredstev na koncu in začetku programskega obdobja;

20. opozarja, da glede pilotnih projektov in pripravljalnih ukrepov za proračunski postopek 2008 v skladu z delom D Priloge II Medinstitucionalnega sporazuma z dne 17. maja 2006"obe veji proračunskega organa o svojih namerah obvestita Komisijo do sredine junija"; izraža zaskrbljenost, da bi nekaterih postavkah in podpostavkah proračuna ne bilo zadostnih razpoložljivih rezerv za nove večje pilotne projekte in pripravljalne ukrepe;

21. z zaskrbljenostjo ugotavlja, da morebitni vpliv sprememb, ki jih Komisija predlaga k finančnemu načrtovanju v oddelku III letne politične strategije za leto 2008 na že majhne rezerve in/ali operativne programe, zlasti kot posledico večjega financiranja agencij ali ustanovitve novih skladov; obžaluje, da so bili predlogi predloženi manj kot en mesec po zadnji posodobitvi finančnega načrtovanja; pričakuje, da bo Komisija te predloge predstavila pravočasno v okviru predhodnega predloga proračuna 2008 in prihodnjega finančnega načrtovanja, zlasti če bi pomenili spremembo večletnega finančnega okvira;

22. izraža zaskrbljenost glede prenosa, predlaganega v letni politični strategiji 2008, nekaterih programov na konec proračunskega obdobja, in težav, ki bi jih to lahko ustvarilo za prihodnja leta VFO ob upoštevanju težave naraščajočih neporavnanih obveznosti; poleg tega ugotavlja, da je Parlament v proračunu 2007 za svoja prednostna področja sprejel raven obveznosti, ki je višja od povprečne ravni obveznosti, predvidene v skupnih sredstvih večletnega okvirnega programa za številne programe; ugotavlja, da bi bila potrebna določena stopnja medinstitucionalnega sodelovanja v zvezi s koncentracijo obveznosti na začetku in koncu proračunskega obodbja za zagotovitev skladnega načrtovanja obveznosti med trajanjem večletnega finančnega okvira ob upoštevanju prednostnih nalog Parlamenta, izraženih v Medinstitucionalnem sporazumu z dne 17. maja 2006;

Posebni vidiki

23. podpira namero Komisije, da vključi pojma "boljše zakonodaje" in poenostavitev postopka v vse nove pobude, reforme in delovne metode, da bodo državljanom razumljivejše; opozarja, da mora uresničevanje ideje o "boljši zakonodaji", kot navaja resolucija z dne 13. decembra 2006 o zakonodajnem in delovnem programu Komisije za leto 2007 [3], v celoti upoštevati načela in pogoje, določene v njegovi resoluciji z dne 16. maja 2006 o strategiji poenostavitve zakonodajnega okolja [4];

24. poudarja, da je strategija o energetski učinkovitosti usmerjena zlasti v prihodnost in je namenjena reševanju vprašanja podnebnih sprememb; se strinja, da takšna politika zahteva vključevanje strategij z različnih področij in poziva Komisijo, da nadaljuje s sprejemanjem ukrepov za dosego tega cilj;

25. pozdravlja namero Komisije, da sprejme ključne ukrepe na področju raziskav in inovacij za izvajanje lizbonske strategije v letu 2008; podpira zlasti priprave, ki bodo zagotovile, da bo sklep o ustanovitvi Evropskega inštituta za tehnologijo (EIT) sprejet v letu 2007; poziva Komisijo, da pripravi pojasnila o financiranju EIT ter pričakuje, da se bo njegovo financiranje zagotovilo z dodatnimi finančnimi odobritvami in ne z zmanjševanjem finančnih sredstev za sedmi okvirni program (OP7); pričakuje nadaljnje informacije o predlagani izvajalski agenciji za upravne dele OP7;

26. pozdravlja izid trialoga z dne 7. marca 2007 o financiranju skupnega podjetja za ITER in o nadaljnjem razvoju postopka, ki ga predvideva točka 47 Medinstitucionalnega sporazuma z dne 17. maja 2006, katerega zaključki so priloženi kot Priloga I k tej resoluciji;

27. zaskrbljen je, ker je Komisija predlagala "prenos" številnih novih programov iz razdelka 1a "na konec proračunskega obdobja"; meni, da to ni ustrezen način finančnega načrtovanja; zahteva, da Komisija zagotovi informacije o vplivu koncentracije proračunskih sredstev na koncu programskega obdobja na vse programe, vključno s tistimi, za katere še ni bila sprejeta pravna podlaga ter o vplivu na razpoložljive rezerve za naslednja leta; opozarja Komisijo, da se lahko proračunski organ in Komisija v skladu s točko 37 Medinstitucionalnega sporazuma z dne 17. maja 2006 oddaljita od načrtovanega zneska v zakonodajnem aktu do višine 5%;

28. poziva Komisijo, naj pojasni svoje namere v zvezi s finančnim načrtovanjem vseživljenjskega učenja ter ga obravnava kot prednostno nalogo, da bi dosegli večjo solidarnost in blaginjo; meni, da povečanje finančnih sredstev za štiri agencije (ERA, EMSA, EASA, GSA) ne bi smelo voditi v zmanjšanje sredstev za TEN-T programe ter zato poziva Komisijo, da pojasni, kako namerava financirati TEN-T programe v naslednjih letih, da bo uresničen finančni okvir, predviden v večletnem finančnem okviru za TEN-T programe;

29. strinja se s Komisijo, da bo leto 2008, kot prvo leto izvajanja novih operativnih programov 2007-2013, bistvenega pomena za evropsko kohezijsko politiko; zato upa, da bo v proračunskem postopku za leto 2008 kohezijska politika še naprej prednostna naloga za obe veji proračunskega organa;

30. ugotavlja, da Komisija predlaga zmanjšanje rezerve v razdelku 2 za 2 milijona EUR, da bi krila dodatne dejavnosti Evropske agencije za okolje; nadalje ugotavlja namero Komisije v okviru razdelka 3a, da poveča odobrena sredstva za Frontex v letu 2008 za 10.900.000 EUR ter okrepi financiranje EUROJUST v višini dodatnih 2.500.000 EUR letno za obdobje 2008-2013; opozarja Komisijo, da mora vsa ta povečanja odobriti proračunski organ v okviru letnega proračunskega postopka in/ali zakonodajni organ, če ta pomenijo spremembo referenčnega zneska sprejetih programov;

31. opozarja Komisijo, da je v skladu z medinstitucionalnim sporazumom z dne 17. maja 2006 večina finančnih sredstev za področja okoljske politike koncentrirana v razdelku 2; seznanjen je z odločitvijo medinstitucionalnega sporazuma, da dodeli dodatnih 100 milijonov EUR razdelku 2, od tega je 50 milijonov rezerviranih za novi finančni instrument za okolje LIFE+; opozarja, da je bil končni sporazum o LIFE+ za obdobje 2007-2013 dosežen dne 27. marca 2007; poudarja, da je treba pustiti dovolj rezerv, dokler vsi zakonodajni postopki ne bodo zaključeni;

32. pričakuje natančne predloge Komisije glede vmesnega pregleda skupne kmetijske politike; zato zahteva, da je obveščen o načinih in področju uporabe vmesnega pregleda, ki ga Komisije namerava opraviti za ocenjevanje začetnih rezultatov reforme v letu 2003;

33. meni, da je glavni cilj komunikacijske in informacijske politike obveščati državljane EU o ukrepih in programih, ki jih je izvedla EU, ter o uvedenih izboljšanjih v zadnjih letih; meni, da je treba ukrepe glede političnih prednostnih nalog določiti na naslednji stopnji proračunskega postopka ob upoštevanju prednostnih nalog Parlamenta, ter jih osredotočiti na politična področja, ustrezno opredeljena v prvi obravnavi;

34. opozarja, da imajo vse institucije pravico do izvajanja komunikacijske politike kot del njihove institucionalne avtonomije, ki je določena v členu 49 finančne uredbe;spodbuja Komisijo, da še naprej zagovarja svojo avtonomijo, ker v tej zadevi druge institucije uveljavljajo lastno avtonomijo; priznava potrebo po usklajevanju posameznih komunikacijskih politik, ki jih izvajajo institucije v medinstitucionalni skupini za informiranje in komuniciranje;poziva medinstitucionalno skupino, da do konca oktobra 2007 predloži konkretnejši in bolj usklajen delovni načrt za leto 2008;v tem oziru poziva Komisijo, da je še naprej ambiciozna glede komunikacijske politike do državljanov, ob upoštevanju, da je leto 2008 pred evropskimi volitvami, ter da je treba pripraviti podlago za pričakovani ponovni začetek institucionalne reforme;

35. je seznanjen s komunikacijskimi prednostnimi nalogami Komisije za leto 2008, ki ne bodo spremenile finančnega načrtovanja za razdelek 3b;

36. na splošno podpira cilje zunanjih ukrepov, določene v letni politični strategiji, ki so bili razviti na osnovi kontinuitete in jih je treba v drugem letu izvesti z novo serijo zunanjih instrumentov EU, sprejetih v letu 2006; daje velik poudarek učinkovitemu izvajanju in upoštevanju pravic Parlamenta v tem okviru; zahteva prvo oceno njegove uvedbe že v drugi polovici leta 2007;

37. se veseli uspešnega sodelovanja s Komisijo v okviru delovnih skupin, ki sta jih ustanovila Odbor za zunanje zadeve in Odbor za razvoj za spremljanje načrtovanja in izvajanja novih instrumentov zunanje pomoči; ugotavlja, da je predviden srednjeročni pregled delovanja instrumentov zunanje pomoči; ponovno poudarja željo Parlamenta, da je v celoti vključen v ta postopek;

38. poudarja pomen večjezičnosti kot osnovnega elementa evropske dediščine, kot tudi potrebe, da se državljanom zagotovi informacije v materinem jeziku;

39. poziva k nadaljnji krepitvi sodelovanja z državami v razvoju, zlasti v zvezi s podnebnimi spremembami in migracijo, s stalnim zavezovanjem k izpolnjevanju razvojnih ciljev tisočletja, zlasti na področju osnovne zdravstvene oskrbe in osnovnega izobraževanja;

40. je seznanjen z zamislijo Komisije o "zunanjem uresničevanju prednostnih nalog", kot je Globalni sklad za obnovljive vire energije in energetsko učinkovitost (GEEREF) ali Zavezništvo za globalno podnebno politiko, ter dejstvom, da ti novi prednostni nalogi v razdelku 4 očitno zahtevata povečanje sredstev za 23100000 EUR v letu 2008; vendar vztraja, da mora biti jasen izvor predlaganega financiranja za vsak ukrep;

41. ugotavlja, da splošna rezerva, predvidena za razdelek 4, znaša 334 milijonov EUR, da bi omogočili ustrezen odziv na prihodnje potrebe, kot je rezultat pogajanj o končnem statusu Kosova ali mirovni proces na Bližnjem Vzhodu; močno poudarja, da je rezerva v višini 334 milijonov EUR dejansko umetno visoka, ker vsebuje 200 milijonov EUR, prvotno predvidenih za Jamstveni sklad za posojila, kateremu se bodo dodeljevala sredstva le od leta 2009 naprej zaradi prehodnih razlogov; zato poudarja, da je dodatni znesek 200 milijonov EUR izjemoma na voljo v letu 2008, in poziva k previdnosti, da se ta znesek ne bi samodejno dodelil za dolgoročne potrebe, ki jih ne bi bilo neizogibno financirati v naslednjih letih;

42. ugotavlja povečano osredotočenost v letni politični strategiji na zunanje in notranje cilje ter uporabo izraza "popolna skladnost"; meni, da to vprašanje zahteva dodatno analizo in razlago Komisije, zlasti ker je v preteklosti ena glavnih kritik politike EU zadevala domnevno pomanjkanje skladnosti med zunanjimi in notranjimi politikami; poleg tega poudarja pomen demokracije in pozitivnih sprememb v partnerskih državah in regijah;

43. vztraja, da se pri dodeljevanju proračunskih sredstev v okviru vseh instrumentov zunanje politike in širitve upošteva pomen, ki ga EU pripisuje spodbujanju demokracije in človekovih pravic, vključno s pravicami manjšin;

44. seznanjen je s tem, da namerava Komisija v letu 2007 z državami AKP skleniti sporazume o gospodarskem partnerstvu; zahteva, da Komisija in države članice zagotovijo dodatna finančna sredstva za podporo državam AKP v prehodnem obdobju iz sedanjega trgovinskega režima k sporazumom o gospodarskem partnerstvu;

45. meni, da hiter razvoj razmer na področju Skupne zunanje in varnostne politike (SZVP) zahteva stalno spremljanje in sodelovanje med institucijami; v zvezi s tem poudarja pomen izpolnjevanja določb SZVP v Medinstitucionalnem sporazumu z dne 17. maja 2006 in instrumentom, ki so v njem predvideni; meni, da se zunanja politika in z njo povezani finančni viri lahko ustrezno ocenijo le po posvetovanju Sveta s Parlamentom do 15. junija 2007 o glavnih vidikih in temeljnih izbirah SZVP;

46. je seznanjen s predlogom Komisije o dodelitvi človeških virov v letu 2008, ki vključuje 890 novih delovnih mest, povezanih z zadnjima širitvama; opozarja, da je leto 2008 zaključno leto kadrovskega načrta, povezanega s širitvijo 2004, na osnovi katerega je za leto 2008 zahtevanih 640 dodatnih delovnih mest; poleg tega opozarja, da je za leto 2008 namenjenih 250 novih delovnih mest v zvezi s pristopom Bolgarije in Romunije, podobna zahteva se pričakuje tudi v letu 2009; ugotavlja, da bo le 50 % dodatnih delovnih mest za leto 2008 dodeljenih za povečanje dejavnosti v zvezi z nedavnima širitvama; meni, da mora pregled človeških virov Komisije biti skladen s strategijo boljše priprave zakonodaje, uvedene leta 2006 ob popolnem upoštevanju potrebe po primernem in učinkovitem izvajanju novih programov porabe za obdobje finančnega načrtovanja 2007-2013;

47. pozdravlja načelo premestitev osebja v skladu s političnimi prednostnimi nalogami, vendar meni, da mora stopnja premestitev biti zastavljena višje od 1%; opozarja, da morajo premestitve v celoti upoštevati prednostne naloge, ki jih je opredelil Parlament; pričakuje, da bo Komisija izkoristila priložnost ob analizi ter napravila pomemben premik pri dajanju prednosti dodelitvi osebja in razmerju režijskih stroškov; ocenil bo kadrovske potrebe v globalnem kontekstu razdelka 5 v letnem proračunskem postopku; je seznanjen s predlogom Komisije o premestitvi 565 uslužbencev, od katerih 287 med oddelki in 278 znotraj oddelkov; zahteva, da Komisija v PPP zagotovi natančnejše informacije glede premestitev osebja, da bi Parlament lahko ocenil, ali bo cilj 1% ustrezen; meni, da mora vzpostavitev centralne enote za premestitve biti v skladu z načelom upravne poenostavitve ter boljšo organizacijo programov in ukrepov in preprečiti nepotrebna upravna bremena;

48. je seznanjen s trialogom z dne 18. aprila 2007 in s sporazumom, ki so ga tri institucije dosegle o organih Skupnosti iz člena 185 Finančne uredbe; pozdravlja pozitivni odnos Sveta, ki podpira boljši nadzor in ocenjevanje agencij; poudarja pomen izpostavljenih vprašanj, kot je razmerje med upravnimi odhodki in odhodki iz poslovanja, postopek razrešnice, ocenjevanje, vrednotenje in stroškovna učinkovitost obstoječih agencij ter pomen dodatnega napredka v zvezi s postopkom iz točke 47 Medinstitucionalnega sporazuma z dne 17. maja 2006; ugotavlja, da postopkovni pristop, kot je določen v izjavah, priloženih kot Priloga II k tej resoluciji, v skladu z določbami Finančne uredbe omogoča nujno prerazporeditev sredstev za skupine za hitro posredovanje na mejah (RABIT); poudarja, da je treba začeti širšo razpravo o vprašanjih, ki zadevajo metode upravljanja Komisije v povezavi z rezultatom pregleda, ki bi se moral zaključiti 24. aprila 2007;

49. meni, da so mnenja Odbora za zunanje zadeve in Odbora za mednarodno trgovino prispevala k tej resoluciji; meni, da so mnenja pomembni elementi, ki jih je treba upoštevati v okviru proračunskega postopka za leto 2008;

*

* *

50. naroči svojemu predsedniku, naj to resolucijo posreduje Svetu, Komisiji in Računskemu sodišču.

[1] UL C 139, 14.6.2006, str. 1.

[2] Sprejeta besedila, P6_TA(2007)0098.

[3] Sprejeta besedila, P6_TA(2006)0565.

[4] UL C 297 E, 7.12.2006, str. 136.

--------------------------------------------------

PRILOGA I

TRISTRANSKO SREČANJE 7. MAREC 2007

Zaključki

Tristransko srečanje je bilo organizirano v skladu s členom 47 medinstitucionalnega sporazuma o proračunskem postopku in dobrem finančnem poslovodenju z dne 17. maja 2006.

Sklepi so namenjeni pregledu sporazuma, sklenjenega med tremi institucijami.

1. Skupno podjetje za ITER

Evropski parlament in Svet sta sklenila, da:

- je skupno podjetje za ITER agencija Skupnosti v smislu člena 47 medinstitucionalnega sporazuma;

- je Evropski parlament pristojen za razrešnico glede izvajanja proračuna skupnega podjetja za ITER.

Evropski parlament in Svet sta na predlog Komisija za ITER odobrila prispevek Skupnosti, ki izhaja iz sedmega okvirnega programa Euratom (največ 986 milijonov EUR [1] za obdobje 2007-2011). Projekt ITER je planiran za obdobje tudi po letu 2011 in bo trajal vsaj do leta 2041. Ustrezna zneska za leti 2012 in 2013 sta predvidena v finančnem načrtu. Prihodnje financiranje bo predmet razprave o naslednjem finančnem okviru.

2. Agencije

S ciljem optimizacije dela obstoječih agencij in postopkov za ustanovitev novih agencij Evropski parlament, Svet in Komisija soglašajo, da bodo nadaljevali s temeljito razpravo, zlasti v zvezi s temeljito analizo stroškov in koristi, vključno z upravnimi stroški, pred ustanovitvijo novih agencij in sprejetejem predvidenih revizijskih klavzul v posamezne uredbe obstoječih agencij.

V tem kontekstu izražajo svojo pripravljenost za nadaljevanje in poglobitev razprave o nadaljnjem razvoju postopka, predvidenega v točki 47 medinstitucionalnega sporazuma.

Razprava se bo nadaljevala na naslednjih tristranskih srečanjih, od katerih bo prvi potekal 18. aprila 2007.

[1] Iz okvirnega skupnega zneska iz proračuna EU kot prispevek skupnemu podjetju za ITER in za razvoj fuzijske energije v višini 1.290 milijovno eurov.

--------------------------------------------------

PRILOGA II

IZJAVE PO TRIALOGU Z DNE 18. APRILA 2007

1. Skupna izjava Evropskega parlamenta in Sveta o agencijah Skupnosti

"1. Za večjo jasnost in preglednost obe veji proračunskega organa pozivata Komisijo, naj letno s predhodnim predlogom proračuna zagotavlja pregled proračuna, ki bo zajemal vse obstoječe in prihodnje agencije Skupnosti, druge organe iz člena 185 Finančne uredbe in izvajalske agencije. Pregled mora vključevati informacije o proračunu glede temeljnih aktov, ključnih kazalcev proračuna in števila uslužbencev ter razmerje med odhodki iz poslovanja in upravnimi odhodki.

2. Obe veji proračunskega organa pozivata Komisijo, naj pred ustanavljanjem novih agencij uporabi podrobno analizo stroškov in koristi ter dosledno upošteva in pospeši postopek, predviden v točki 47 Medinstitucionalnega sporazuma.

3. Glede decentraliziranih agencij pa obe veji proračunskega organa opozarjata izvršne direktorje in upravne odbore teh agencij na njihove pristojnosti, da predstavijo dejanske zahteve za proračunska sredstva, v skladu z dejanskimi potrebami in da se izogibajo načrtovanju prekomernega obsega proračuna.

4. Obe veji proračunskega organa pozivata Komisijo, naj redno vrednoti obstoječe agencije Skupnosti in se osredotoča zlasti na stroške in koristi, ter se strinjata, da se opravi oceno analize, ki jo pripravi Komisija za določeno število agencij. Merila izbire agencij za ocenjevanje bi lahko preseglo opredeljeno razmerje med odhodki iz poslovanja in upravnimi odhodki ali dejstvo, da agencije kažejo posebne težave v poročilih računskega sodišča in postopku za podelitev razrešnice. Rezultate teh in morebitnih drugih analiz, ki jih opravljajo druge institucije, je treba pregledati letno, najkasneje na trialogu oktobra.

5. Obe veji proračunskega organa pozivata Komisijo, naj uporabi klavzule o pregledu, predvidene v njihovi posebni uredbi. Proračunski organ bo ocenil, če je treba uresničevati obstoječo strategijo.

6. Institucije po zaključkih trialoga 7. marca 2007 z namenom nadaljnjega razvoja postopka, predvidenega v točki 47 Medinstitucionalnega sporazuma z dne 17. maja 2006, načeloma soglašajo, da se vzpostavi postopek izvajanja točke 47 Medinstitucionalnega sporazuma v okviru prihodnjih trialogov."

2. Skupna izjava Evropskega parlamenta, Sveta in Komisije o Frontexu

"Evropski parlament, Svet in Komisija poudarjajo, da je treba v razmerah nujnega in izjemnega pritiska na zunanjih mejah, ki zahteva posredovanje skupine za hitro posredovanje na mejah (Rabit), in morebitne nezadostnosti finančnih sredstev v proračunu Evropske agencijo za upravljanje in operativno sodelovanje na zunanjih mejah držav članic Evropske unije (Frontex), preučiti vse možnosti, da se zagotovi financiranje posredovanja. Komisija bo brez odlašanja preverila, če se lahko opravi morebitna prerazporeditev sredstev. Če bo sklep proračunskega organa potreben, bo Komisija začela postopek, v skladu z določbami Finančne uredbe, in sicer členoma 23 in 24, da se obema vejama proračunskega organa zagotovi pravočasen sklep o načinu zagotavljanja dodatnega financiranja Frontex za razmestitev skupine Rabit. Proračunski organ se zavezuje, da bo deloval kolikor hitro je mogoče ob upoštevanju nujnosti položaja."

--------------------------------------------------